ส.อ.ท.เผยยอดส่งออกรถยนต์ เม.ย.59 ลดลง 2% มาที่ 80,491 คัน
ส.อ.ท.เผยยอดส่งออกรถยนต์ เม.ย.59 ลดลง 2% มาที่ 80,491 คัน
25 พ.ค. 2559

นายสุรพงษ์ ไพสิฐพัฒนพงษ์ รองประธานสภาอุตสาหกรรมแห่งประเทศไทย (ส.อ.ท.) และโฆษกกลุ่มอุตสาหกรรมยานยนต์ เปิดเผยว่า ยอดส่งออกรถยนต์สำเร็จรูปในเดือนเม.ย.59 ส่งออกได้ 80,491 คัน ลดลง 2% จากเดือนเม.ย.58 คิดเป็นมูลค่าการส่งออกรถยนต์ 43,084 ล้านบาท เพิ่มขึ้น 10.18% จากเม.ย.58 ซึ่งการที่มูลค่าการส่งออกรถยนต์เพิ่มขึ้นแต่จำนวนหน่วยลดลงนั้น เป็นเพราะส่งออกรถอีโคคาร์ลดลง แต่ส่งออกรถ PPV เพิ่มขึ้นถึง 126% โดยเฉพาะตลาดตะวันออกกลาง ออสเตรเลีย และเอเชีย ส่งผลให้มีมูลค่าการส่งออกเพิ่มสูงขึน เนื่องจากรถ PPV มีราคาสูงกว่ารถอีโคคาร์
ขณะที่ในช่วง 4 เดือนแรกของปีนี้ (ม.ค.-เม.ย.59) มียอดส่งออกรถยนต์สำเร็จรูป 388,251 คัน ลดลงจากช่วงเดียวกันของปีก่อน 5.39% โดยคิดเป็นมูลค่าการส่งออก 206,637 ล้านบาท เพิ่มขึ้นจากช่วงเดียวกันของปีก่อน 11.1%
สำหรับยอดขายรถยนต์ภายในประเทศในเดือนเม.ย.59 อยู่ที่ 54,986 คัน เพิ่มขึ้น 1.7% จากเดือนเม.ย.58 ซึ่งเป็นเดือนแรกของปีนี้ที่ยอดขายในประเทศมากกว่าเดือนเม.ย.ปีก่อน เนื่องจากจำหน่ายรถ PPV และรถกระบะเพิ่มขึ้นจากเศรษฐกิจภายในประเทศที่ค่อยๆ ฟื้นตัวจากการลงทุนและการกระตุ้นเศรษฐกิจของภาครัฐ ส่งผลให้ในช่วง 4 เดือนแรกของปีนี้ มียอดขายรถยนต์ในประเทศ 236,546 คัน ลดลงจากช่วงเดียวกันของปีก่อน 6.1%
ส่วนการผลิตรถยนต์ในเดือนเม.ย.59 มีทั้งสิ้น 138,237 คัน เพิ่มขึ้น 11.5% จากเดือนเม.ย.58 ซึ่งถือเป็นการเพิ่มขึ้นจากเดือนเดียวกันของปีก่อนเป็นเดือนแรกในปีนี้ เนื่องจากผลิตเพื่อจำหน่ายในประเทศเพิ่มขึ้นมากกว่า 40% ของยอดผลิตทั้งหมด โดยรถกระบะเพิ่มขึ้นทุกประเภท ทั้ง PPV ดับเบิ้ลแค็บ ปิคอัพ และรถยนต์นั่ง ส่งผลให้ในช่วง 4 เดือนแรกของปีนี้ มีจำนวนรถยนต์ที่ผลิตได้ทั้งสิ้น 654,111 คัน ลดลงจากช่วงเดียวกันของปีก่อน 0.52%
 
 